**KULTURNI DOM FRANCA BERNIKA DOMŽALE**

**LJUBLJANSKA CESTA 61**

**1230 DOMŽALE**

**PRAVILA GLEDE IZRABE PROSTORA V JAVNEM GLASILU SLAMNIK OB VOLITVAH IN REFERENDUMIH TER METODOLOGIJA DOLOČITVE CENE OGLASNEGA PROSTORA**

V skladu s 5. členom Zakona o volilni kampanji je potrebno ob volitvah in referendumih sprejeti in objaviti pravila glede izrabe prostora v javnem glasilu.

V skladu s 6.d členom Odloka o izdajanju javnega glasila Slamnik mora v času volilne kampanje, ob razpisu volitev in referendumov, glasilo del prostora nameniti za predstavitev kandidatov in kandidatnih list, oziroma razglasov glede vsebine referendumov.

Odgovorna urednica mora vsem organizatorjem volilne oziroma referendumske kampanje zagotoviti **enake pogoje za objavljanje**, enakopravnost pri njihovi predstavitvi, kakor tudi predstavitvi njihovih programov in volilnih propagandnih sporočil.

Podrobnejša pravila za objave v skladu z zakonom, ki ureja volilno kampanjo, sprejme na predlog direktorice Cvete Zalokar-Oražem Svet zavoda Kulturnega doma Franca Bernika Domžale in so objavljeni na spletni strani javnega glasila Slamnik, spletni strani občine Domžale in v glasilu Slamnik.

Ob vsakokratnih volitvah/ referendumu se v Pravilih za izrabo oglasnega prostora javnega glasila Slamnik navede datum volitev/ referenduma, številka glasila Slamnika z datumom izida, v katerem bodo objavljena oglasna sporočila, rok za oddajo vloge s pogoji, datum javnega žrebanja vrstnega reda in mesta objave ter rok za oddajo oglasa s predpisanimi tehničnimi pogoji.

Pri tem se upošteva, da imajo kandidati /kandidatne liste oziroma organizatorji volilne ali referendumske kampanje po posebnem ceniku na voljo največ četrtino časopisne strani (format objave 128 mmx 176 mm), ob lokalnih volitvah imajo oglasni prostor v enakem obsegu na voljo tudi kandidati za župana/županjo. V tem okvirju je cena posameznega oglasa **60,00 EUR, brez DDV**, kar predstavlja **ekonomsko ceno oglasnega prostora**.

Cena oglasa je bila oblikovana na osnovi izračunane ekonomske cene. Cena glasila Slamnik je okoli 9600,00 EUR (stroški : tisk, distribucija, honorarji, oblikovanje, stroški zavoda kot izdajatelja…), pri izidu v obsegu 40 strani. To pomeni, da je cena ene strani 240,00 EUR, cena četrtine strani pa 60,00 EUR + DDV.

Predlagano metodologijo za oblikovanje cene oglasnega prostora za oglase ob volitvah in referendumih je sprejel svet zavoda Kulturnega doma Franca Bernika Domžale na svoji 14 . seji (V. mandata), dne 27.2.2018.

Poleg omenjene objave oglasov v določeni velikosti, pa lahko posamezni kandidati / kandidatne liste, oziroma organizatorji volilne ali referendumske kampanje objavijo **povečan obseg oglasa**, pa tudi druge strankarske razglase, pozive, javne izjave, stališča, sporočila kandidatov, uradne dokumente, za katere plačajo **ceno po veljavnem ceniku oglasov, malih oglasov in zahval v glasilu Slamnik**. Objave so mogoče izključno na notranjih straneh glasila po predhodnem obvestilu odgovorne urednice do dneva, določenega v podrobnejših Pravilih.

Pogoj za objavo vseh oglasov je predložitev dokazila o predhodnem plačilu računa, vsaj 5 delovnih dni pred izidom glasila Slamnik.

Vsa volilna sporočila oblikujejo v določeni velikosti, ki jo usklajena z velikostjo v ceniku oglasov, malih oglasov in zahval v glasilu Slamnik, naročniki sami, z obvezno navedbo naročnika oglasa, tako kot to predpisuje 7. člen Zakona o volilni kampanji.

Direktorica:

Cvetka Zalokar- Oražem